《和向令制锦轩》
宋代·王庭圭

大邑大官身所安，欲将何术抚创残。久怀利器聊堪试，正见操刀不作难。

百里光华风俗美，一天清澹水云宽。剸裁大巧元无迹，血指从旁袖手观。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。